  Майя Бывальцева Дэбесын Степан Широбоков нимо «Дэбес уӵы» ёрос премилэсь лауреатъёссэ пусйизы. Нырысьсэ ортчытэм вожвылъяськонэ 18 адями пыриськиз. Со сярысь ивортодэтъя «Удмуртия» агентстволы вераз Дэбес ёрос лыдӟетъюртысь ёзэтлэн кивалтӥсез Елена Кочурова. Солэн кылъёсызъя, 18 арес но солэсь бадӟым муртъёслэн группаязы 8 пыриськисьёс вал, 7-17 аресъемъёс пӧлын – 10 кузя. Бадӟымъёслэн пӧлын диплом но коньдонкузьым Удмуртиысь лулчеберет удысысь дано ужась, кылбурчи Тамара Комарова басьтӥз. Пиналъёс но егитъёс пӧлын – Дэбесысь шоръёзо школаын 7-тӥ классын дышетскись Юлия Бывальцева. Удмурт но ӟуч кылын ужъёс пӧртэм оръёсъя гожтэмын вал: эскерон, кырӟан, проза, кылбур.  Тамара Леонидовна Комаровалэн эскерон ужез – Степан Павлович Широбоков сярысь тодэ ваёнъёс, озьы ик кылбуръёсыз, алигес солэн «Счастьем переполненная грусть» бичетэз потӥз, но верос. <…> Бывальцева Юлия туж быгатӥсь нылаш, со кемалась гожъяське ни, солэн трос выжыкылъёсыз гожтэмын, <…> озьы ик удмурт кылын кылбуръёссэ возьматӥз Елена Кочурова, Дэбес ёрос лыдӟетъюртысь ёзэтлэн кивалтӥсезЕлена Кочуровалэн верамезъя, устооссэ ужъёсты ёрос газетлэн «Байгурезь» ватсэтаз ар ӵоже поттыны чакламын. Озьы ик со ватсаз, премия понна вожвылъяськон арлы быдэ ортчытъяськоз шуыса. Тодэ вайытом, тодмо удмурт кылбурчилэсь Степан Широбоковлэсь творчествозэ утён но вӧлмытон, ёросын улӥсьёслэсь талантсэс усьтон но возьматон вылысь «Дэбес уӵы» ёрос премиез Дэбес ёросысь депутатъёслэн кенешсы юнматӥз, нош кичӧлтӥсез лыдӟетъюрт бордын ужась «Перекрёсток» клуб луиз.  Тегъёс: Мерлык Лулчеберет Дэбес Литература Удмуртия гожъясьёс  